b'\n_START_ARTICLE_\nLingayeni lahe dessant (1941)\n_START_PARAGRAPH_\nLingayeni lahe dessant oli Jaapani relvaj\xc3\xb5udude dessantoperatsioon Teises maailmas\xc3\xb5jas, millega algas Filipiinide vallutamine. Operatsioon viidi l\xc3\xa4bi 22. detsembril 1941 Filipiinide saarestiku suurima saare Luzoni rannikul asuvas Lingayeni lahes.\n_START_SECTION_\nEttevalmistused\n_START_PARAGRAPH_\nDessandi kavandamisel tuginesid jaapanlased 10. detsembril toimunud luureretkel kogunud andmetele. See luureretk pani aluse legendile Lingayeni lahe lahingust. Dessandi ajaks oli jaapanlastel olemas t\xc3\xa4ielik \xc3\xbclevaade Filipiinide relvaj\xc3\xb5udude kaitsepositsioonidest Lingayeni lahe kaldal ja see v\xc3\xb5imaldas neil plaanida maabumise kohas, kus kaitse praktiliselt puudus._NEWLINE_Lingayeni lahe dessandi eest vastutas Jaapani 14. regionaalarmee. Selle koosseisu kuulus 43 110 meest. Armeed juhtis kindralleitnant Masaharu Homma, kes oli tuntud ka asjaarmastajast n\xc3\xa4itekirjaniku ja maalikunstnikuna. Jaapani jalav\xc3\xa4elased asusid transpordilaevadele Taiwanil ja Penghu saarestikus 17. detsembril 1941._NEWLINE_Luzoni saare kaitset korraldasid Ameerika \xc3\x9chendriikide kindrali Douglas MacArthuri alluvuses tegutsevad Ameerika \xc3\x9chendriikide ja Filipiinide \xc3\xbcksused. Ameeriklasi oli saarel kokku umbes 15 000 ja filipiinlasi umbes 65 000. Lingayeni lahe rannikut kaitses Filipiinide armee 21. diviis.\n_START_SECTION_\nLahingu k\xc3\xa4ik\n_START_PARAGRAPH_\nLaevastik j\xc3\xb5udis Lingayeni lahte 22. detsembri \xc3\xb6\xc3\xb6sel ja randumist alustati kell 2 \xc3\xb6\xc3\xb6sel. Maabumiseks valiti rand Agoo linna l\xc3\xa4histel lahe idaosas, v\xc3\xa4ltides lahe l\xc3\xb5unaossa paigutatud tugevat kaitseliini. Esimesed mehed j\xc3\xb5udsid kaldale 47 minutiga ja hommikuks olid k\xc3\xb5ik esimesed r\xc3\xbcnnakulaine s\xc3\xb5durid maabunud. Selles piirkonnas asus vaid \xc3\xbcks Filipiinide relvaj\xc3\xb5udude pataljon, mille vastupanu oli minimaalne. Koidikul pommitasid Jaapani konvoid ka ameeriklaste neli B-17 pommitajat, kuid olulist kahju need ei tekitanud. Suurem osa Ameerika \xc3\x9chendriikide lennuv\xc3\xa4est Filipiinidel oli h\xc3\xa4vitatud juba 8. detsembril toimunud \xc3\xb5hur\xc3\xbcnnakus. 22. detsembri p\xc3\xa4rastl\xc3\xb5unaks oli enamus 14. regionaalarmee s\xc3\xb5duritest ja tankidest kaldale toimetatud._NEWLINE_Rannikul alustas Homma kohe pealetungi Filipiinide pealinna Manila suunal ja p\xc3\xa4rastl\xc3\xb5unal toimus jaapanlaste kokkup\xc3\xb5rge Manilasse suunduvat maanteed kaitsva Filipiinide armee \xc3\xbcksusega. Kuna enamus filipiini s\xc3\xb5dureid oli saanud vaid k\xc3\xbcmnen\xc3\xa4dalase v\xc3\xa4lja\xc3\xb5ppe ja nende relvastus oli aegunud, murti nende vastupanu kiiresti ja sunniti nad p\xc3\xb5genema. Jaapanlastel \xc3\xb5nnestus \xc3\xbcle v\xc3\xb5tta ka p\xc3\xb5genemisel filipiinlastest maha j\xc3\xa4\xc3\xa4nud suurt\xc3\xbckipatareid. Luzoni saare p\xc3\xb5hjaosa v\xc3\xa4gede juhataja, Ameerika \xc3\x9chendriikide kindralmajor Jonathan Wainwright palus oma \xc3\xbclemalt kindral Douglas MacArthurilt luba taanduda Agno j\xc3\xb5e taha, mille ta ka sai. Esimese p\xc3\xa4eva rindejoon j\xc3\xa4igi pidama mainitud j\xc3\xb5e juurde.\n_START_SECTION_\nLahingu tagaj\xc3\xa4rjed\n_START_PARAGRAPH_\nJaapani 14. regionaalarmee edu Lingayeni lahes sundis kindral Douglas MacArthurit 23. detsembril 1941 loobuma oma kavast pidurdada vaenlase edasitung Luzoni rannikul ja v\xc3\xb5tma uuesti kasutusele oma eelk\xc3\xa4ijate v\xc3\xa4lja t\xc3\xb6\xc3\xb6tatud kava "War Plan Orange-3", mis n\xc3\xa4gi ette k\xc3\xb5igi USA ja Filipiinide \xc3\xbcksuste taandumise Bataani poolsaarele. Seal pidi olema kava kohaselt v\xc3\xb5imalik osutada vastupanu kuni kuus kuud, mille jooksul oleksid kohale j\xc3\xb5udnud vajalikud abiv\xc3\xa4ed. Kuna MacArthur ei arvestanud varem selle plaani ellurakendamisega, ei olnud Bataani poolsaarel tehtud vajalikke ettevalmistusi ei kaitserajatiste ega toiduvarude osas. See aitas hiljem kaasa Bataani lahingu kaotamisele ja t\xc3\xb5i kaasa kurikuulsa Bataani surmamarsi.'